«Си унагъуэ — си къулеигъэ»
Апхуэдэ фIэщыгъэ зиIэ зэпеуэ бадзэуэгъуэм и 10-м къыщызэрагъэпэщынущ КъБР-м Лэжьыгъэмрэ социальнэ зыужьыныгъэмкIэ и министерствэм къепхауэ лажьэ «Радуга» республикэ сабий социально-реабилитацэ центрым.
Сабийхэр сурэт щIынымкIэ щызэхьэзэхуэну а Iуэхугъуэм и жэрдэмщIакIуэ хъуащ КъБР-м и Жылагъуэ палатэм къепхауэ лажьэ ЩIалэгъуалэ советым спортымрэ туризмэмкIэ и къудамэм хэт Накуэ Алинэ. ЗэIущIэр ирырагъэхьэлIащ Унагъуэм, лъагъуныгъэм, зэхуэпэжыным я урысейпсо махуэм.
Зэпеуэм и къалэн нэхъыщхьэр унагъуэм и пщIэр жылагъуэм къыщыIэтынырщ, апхуэдэуи сабийхэм ябгъэдэлъ творческэ зэфIэкIхэр наIуэ къэщIынырщ. Абы хэтыну гукъыдэж зиIэхэм я лэжьыгъэхэр ягъэхь хъунущ «Радуга» центрым е ЩIалэгъуалэ советым и электрон хэщIапIэм: ms_pri_op_kbr@mail.ru бадзэуэгъуэм и 10 пщIондэ. Сурэтхэр езы сабийхэм ящIауэ щытын хуейщ.
Сурэт зэпеуэм къыхэжаныкIахэр ягъэпэжэнущ щIыхь тхылъхэмкIэ, саугъэт лъапIэхэмкIэ. КъинэмыщIауэ, нэхъыфIу къалъыта сурэтхэр ЩIалэгъуалэ советым Интернетым щиIэ и сайтми иралъхьэнущ. Зэпеуэм хэт псоми сертификатхэр иратынущ.
УпщIэ зиIэхэм Накуэ Алинэ зыпыфщIэ хъунущ мы телефонымкIэ: 79187201778.
КЪАРДЭН Маритэ.
